In nomine Domini, amen. Anno Incarnationationis ejusdem millesimo trecentesimo quarto, die jovis ante festum resurrectionis Domini, ego Guillermus de Stagno Verdeal, quondam filius Symonini Boerii de Edua, notum facio universis presentibus et futuris quod ego sponte, provide, sine vi, dolo, metu et aliqua circonventione, pro urgenti necessitate mea et commodo evidenti, vendidi et titulo pure, perpetue, perfecte ac inrevocabilis venditionis tradidi et quittavi perpetuo, in hereditatem perpetuam, pro me et meis heredibus, domino Johanni Boerii de Edua, presbitero, pro se et suis heredibus, medietatem meam Johannis de Montauger, liberorum Girardi et Guillermi de Montauger, quondam fratrum, Girardi de Montauger, Seguini de Montauger, dicti Voillot, Theobaldi filii au Rossot de Montauger, relicte Symonini Pelliparii, liberorum dicti Symonini de Sancto Leodegario subtus Biffractum et dicti le Rossot de Sancto Leodegario predicto, cum medietate mansorum dictorum hominum, pertinenciarum, appenditiarum, justicie et dominii eorumdem: que quidem medietas predicta partitur cum alia medietate quam tenebam ad vitam meam duntaxat et quam dedi et concessi dicto domino Johanni Durando, fratri suo, Arnolino Surret et Margarite quondam filie Guillermi Boerii; quam quidem venditionem predictam feci dicto domino Johanni et suis precio quinquaginta sex librarum Turonensium, de quibus solutionem integram et perfectam recepi et habui a dicto emptore in pecunia numerata, etc. Actum in presentia Bertherii de Dyvione, clerici notarii Eduensis, Mathei de Archionibus, canonici Eduensis, et Hugonini de Bisuntio, testium ad hoc vocatorum, anno et die predictis.